หักภาษีพอดี ไม่ต้องขอคืน/ชำระเพิ่ม
มนุษย์เงินเดือนที่ได้รับค่าจ้างเป็นรายเดือน รายปักษ์ หรือรายสัปดาห์ก็ตาม จะถูกหักภาษีเงินได้ ณ ที่จ่ายหรือไม่ ขึ้นอยู่กับจำนวนเงินได้พึงประเมิน ของเงินที่หามาได้ สิทธิการหักค่าลดหย่อน และจำนวนเงินได้สุทธิถึงเกณฑ์ที่ต้องเสียภาษีเงินได้บุคคลธรรมดา
21 ธ.ค. 2555

มนุษย์เงินเดือนที่ได้รับค่าจ้างเป็นรายเดือน รายปักษ์ หรือรายสัปดาห์ก็ตาม จะถูกหักภาษีเงินได้ ณ ที่จ่ายหรือไม่ ขึ้นอยู่กับจำนวนเงินได้พึงประเมิน ของเงินที่หามาได้ สิทธิการหักค่าลดหย่อน และจำนวนเงินได้สุทธิถึงเกณฑ์ที่ต้องเสียภาษีเงินได้บุคคลธรรมดา
นายจ้างที่จ่ายเงินเดือน ค่าจ้างให้แก่พนักงานหรือลูกจ้าง มีหน้าที่หักภาษีเงินได้หัก ณ ที่จ่าย พร้อมนำส่งภาษีให้กรมสรรพากรภายใน 7 วัน นับแต่สิ้นเดือนที่จ่ายเงินเดือน ค่าจ้าง 
วิธีการคำนวณภาษีเงินได้บุคคลธรรมดา ให้นำเงินเดือน ค่าจ้าง หรือผลประโยชน์อื่นๆ (เช่น การใช้รถยนต์ประจำตำแหน่ง การได้บ้านพักอาศัยฟรี เป็นต้น) ที่ได้รับในรอบปีนั้นๆ มารวมคำนวณเป็นเงินได้พึงประเมิน เมื่อได้จำนวนเงินได้พึงประเมินทั้งปีที่ต้องนำมาเสียภาษีแล้ว ให้หักออกด้วยค่าใช้จ่ายอัตราร้อยละ 40 ของเงินได้พึงประเมิน แต่รวมแล้วไม่เกิน 6 หมื่นบาท หลังจากนั้นให้นำเงินที่เหลือหลังจากหักค่าใช้จ่าย หักออกด้วยค่าลดหย่อนตามสิทธิของผู้มีเงินได้นั้นๆ เหลือเท่าใดจะเป็นจำนวนเงินได้สุทธิ แล้วจึงนำเงินได้สุทธิมาคำนวณภาษีตามบัญชีอัตราภาษีเงินได้บุคคลธรรมดา 
ทั้งนี้ จำนวนเงินได้สุทธิ 1.5 แสนบาทแรก ได้รับยกเว้นภาษี หากมีจำนวนเงินได้สุทธิไม่เกิน 1.5 แสนบาท ก็จะไม่มีภาษีต้องชำระแต่อย่างใด กรณีมีเงินได้สุทธิเกินกว่า 1.5 แสนบาท ให้นำเงินได้สุทธิส่วนที่เกินกว่า 1.5 แสนบาท ไปคำนวณภาษีตามบัญชีอัตราภาษีเงินได้บุคคลธรรมดา 
การหักภาษี ณ ที่จ่ายเพื่อนำส่งกรมสรรพากรในแต่ละครั้ง ให้นำจำนวนภาษีต้องชำระทั้งปี หารด้วยจำนวนครั้งที่จ่ายเงินเดือน ค่าจ้าง ก็จะได้จำนวนภาษีหัก ณ ที่จ่ายเมื่อจ่ายเงินแต่ละครั้ง เช่น นาย A พนักงานบริษัท มีจำนวนภาษีเงินได้บุคคลธรรมดาต้องชำระทั้งปีเท่ากับ 7.5 หมื่นบาท นายจ้างจ่ายเงินเดือนเดือนละครั้ง ต้องหักภาษี ณ ที่จ่ายแต่ละครั้ง จำนวน 6,250 บาท (75,000 หาร 12)
หากนายจ้างจ่ายโบนัสในเดือน ธ.ค. 2555 นอกเหนือจากเงินเดือน ค่าจ้าง นายจ้างต้องคำนวณภาษีใหม่ โดยนำเงินเดือน ค่าจ้าง และโบนัสที่ได้จ่ายมารวมเป็นเงินได้พึงประเมินทั้งปี แล้วจึงหักค่าใช้จ่ายและค่าลดหย่อน ได้จำนวนเงินได้สุทธิเพื่อคำนวณหาภาษีต้องชำระทั้งจำนวน จำนวนภาษีต้องชำระจะมากกว่าภาษีที่คำนวณจากเงินเดือน ค่าจ้าง ภาษีส่วนต่างที่เพิ่มขึ้นมาจากโบนัส นายจ้างต้องหักเพิ่มนอกเหนือจากภาษีหัก ณ ที่จ่ายของเงินเดือน ค่าจ้างที่ต้องนำส่งในเดือน ธ.ค. 2555 
นายจ้างสามารถช่วยพนักงาน ลูกจ้างที่ถูกหักภาษี ณ ที่จ่ายโดยการคิดคำนวณภาษีใหม่อีกครั้งในเดือน ธ.ค. 2555 ว่าได้หักภาษี ณ ที่จ่ายถูกต้องครบถ้วนตามจำนวนภาษีต้องชำระในปีภาษี 2555 หรือไม่ หากหักภาษีเป็นจำนวนพอดีกับจำนวนภาษีต้องชำระทั้งปีแล้ว พนักงาน ลูกจ้าง ไม่ต้องจ่ายภาษีเพิ่มเติมหรือขอคืนภาษี นอกจากนายจ้างจะช่วยพนักงาน ลูกจ้างแล้ว ยังช่วยรัฐลดค่าใช้จ่ายในการดำเนินการคืนภาษีให้แก่ผู้เสียภาษีอีกด้วย พูดง่ายๆ ว่าไม่เสียเวลาและค่าใช้จ่ายทั้งผู้เสียภาษีและรัฐ 
การคิดคำนวณภาษีเงินได้บุคคลธรรมดาของพนักงานและลูกจ้างใหม่อีกครั้งในเดือน ธ.ค. 2555 เพื่อหักภาษี ณ ที่จ่ายให้พอดี นายจ้างต้องพิจารณาเกี่ยวกับจำนวนเงินได้พึงประเมิน การหักค่าใช้จ่าย สิทธิการหักค่าลดหย่อนของพนักงานและลูกจ้าง จำนวนเงินได้สุทธิ การปรับปรุงแก้ไขกฎหมายภาษีที่เกิดขึ้นระหว่างปี 2555 โดยเฉพาะการปรับปรุงอัตราภาษีเงินได้บุคคลธรรมดา ที่คณะรัฐมนตรีมีมติ เมื่อวันที่ 18 ธ.ค. 2555 ที่ผ่านมา สวัสดีครับ